Tesla slaan remme aan op bitcoin | Maroela Media
Argieffoto van Elon Musk. uitvoerende hoof van Tesla. (Foto: Tesla)
Die elektroniese motorvervaardiger Tesla het besluit om nie meer bitcoin as 'n betaalmiddel vir sy elektriese motors te aanvaar nie. Dít weens die nadelige impak wat die rekenaar-intensiewe mynbouproses om nuwe kriptogeldeenheid te skep op die klimaat het.
"Ons is bekommerd oor die vinnig toenemende gebruik van fossielbrandstowwe vir bitcoin-ontginning en -transaksies, veral steenkool, wat die slegste uitlaatgasse van alle soorte brandstof het," het Elon Musk, uitvoerende hoof van Tesla, Donderdagoggend in 'n twiet gesê.
"Die kripto-geldeenheid is op baie vlakke 'n goeie idee en ons glo dat dit 'n belowende toekoms het, maar dit kan nie ten koste van die omgewing wees nie."
Die ontginning van bitcoin het 'n rekenaarkragstryd geword met masjiene wat elektrisiteit verslind.
Een van Musk se dryfvere agter Tesla is juis die skade wat petrolmotors aan die omgewing aanrig.
Tesla het in Februarie vir die eerste keer sy plan aangekondig om die kripto-geldeenheid as betaalmiddel vir sy elektriese motors te aanvaar. Die maatskappy het toe 'n $1,5 miljard (ongeveer R22 miljard) belegging in bitcoin gemaak.
Maroela Media het vroeër berig dié belegging het die kripto-geldeenheid se prys tot 'n rekordhoogte laat styg. Dit het ook te midde van skuiwe deur Mastercard en ander hoofstroommaatskappye om kripto-geld te aanvaar, gehelp om bitcoin 'n hupstoot te gee tot ongekende vlakke in 2021.
Volgens Musk sal Tesla niks van sy bitcoin verkoop nie en die motorvervaardiger beplan om uiteindelik dié kripto-geldeenheid te gebruik wanneer mynboubedrywighede oorgaan na meer omgewingsvriendelike energieverbruik.
Dis net om Bitcoin se prys te manipuleer.
Verlaag die prys en koop nog meer Bitcoin. Ek dink ek sal maar self nou aankoop
I know someone who had a 3 x bitcoin mining machines, also known as an "antminers", and he had notched up an unbelievable electricity bill, in just three months. The machines were unplugged and put away.
Lyk my mens leer elke dag iets nuut! Ek het nie geweet mens kan "myn" vir bitcoin nie. Ek sou nie kon raai hoe 'n virtuele geldeenheid skade aan die natuur kan berokken nie. Ek sal moet gaan op lees. Maar ek dink nie ek sal ooit daarvan koop nie, ek vertrou nie wat ek nie kan sien en vat nie. Dis maar net ek.